BA-HR best i advokatklassen
Ingen over, ingen ved siden. Advokatene i BA-HR stikker av med storparten av de lukrative oppdragene fra både private og offentlige klienter.
Publisert lørdag 29. januar 2000 - 09:28
Advokathuset har skaffet seg posisjonen som landets ledende innen forretningsjus. Slikt er det penger i. Partnerne i BA-HR tjente i 1998 gjennomsnittlig rundt fem millioner kroner hver.
Styreformann og partner Anders Eckhoff tar imot oss i resepsjonen i sjette etasje på fasjonable Aker Brygge. På gulvet ligger tunge tepper på dyr parkett. Utsikten over byen er fabelaktig.
- Hit, men ikke lenger, sier Eckhoff, høflig avvisende.
27 partnere styrer i dag det kjente firmaet. De fleste av dem er sentralt plasserte i norsk næringsliv.
I BA-HR finner vi blant andre Christian Lund, han som skrev de sannspådde merknadene om hvordan telefusjonen kunne komme til å bryte sammen. Hans mer berømte far jobber samme sted. Ole Lund er grossist i styreverv og en av Røkkes rådgivere.
Kassene svulmer
Her finner vi også Gro Harlem Brundtlands sønn, fusjonseksperten Knut Brundtland.
- Hvor mye tjente firmaet deres i fjor, Eckhoff?
- Jeg kan ikke gi deg noe tall ennå, men vi har hatt en utvikling på linje med de øvrige aktørene i bransjen.